《赠制刻漏前挈壶王君囦》
宋代·许景迂

蛩吟秋方来，鹤鸣夜参半。
山中无历日，荣悴知节换。
王君太多事，丝杪察昏旦。
辛苦穷河源，把彼注罂罐。
线留来不停，会见白石烂。
旁有减水壶，节水使之缓。
傥无乘除法，巧历安得算。
反求诸吾身，自有子午观。
百刻呼吸调，勿使魂去斡。
冤哉张寿王，课最密于汉。
信史不足徵，徒兴千载欢。
抱筹付木仙，试判此公案。

作者简介：许景迂，旧名闳，山阴（今浙江绍兴）人。光宗绍熙四年（一一九三）进士。有《野雪吟稿》，已佚。事见《梅涧诗话》卷中。今录诗五首。